《小僮缀磁片代檐铁风中琅然可听》
明代·赵完璧

画檐飞度玉丁东，杂佩仙人缓步空。黯黯楚台随暮雨，迢迢银浦下秋风。

无情苦为多情扰，动处生憎静处逢。一夜不成千里梦，转看残月向朦胧。

作者简介：明山东胶州人，字全卿，号云壑，又号海壑。由贡生官至巩昌府通判。工诗，多触事起兴，吐属天然。有《海壑吟稿》。